Author: Ewa Tomkova
Last saved by: spano
Company: MPSVaR

Dôvodová   správa

Všeobecná časť

Návrh nariadenia vlády Slovenskej republiky, ktorým sa ustanovujú stupnice platových taríf a limit osobného príplatku zamestnancov pri vykonávaní  verejnej služby sa predkladá v zmysle ustanovenia § 46 ods. 1 písm. a) zákona č. 313/2001 Z. z. o verejnej službe v znení neskorších predpisov a v  súlade s úlohou B.1. uznesenia vlády Slovenskej republiky č. 256 z 2. apríla 2003, ktorou sa ministrovi práce, sociálnych vecí a rodiny uložilo pri predkladaní návrhu nariadenia vlády Slovenskej republiky, ktorým sa ustanovia pre zamestnancov vo verejnej službe zvýšené stupnice platových taríf a termín ich účinnosti, realizovať percento zvýšenia stupnice platových taríf dohodnuté v Kolektívnej dohode vo verejnej službe na rok 2003 s termínom účinnosti od 1. augusta 2003.
V zmysle ustanovenia § 49 zákona č. 313/2001 Z. z. zmluvné strany v rámci kolektívneho vyjednávania dohodli Kolektívnu dohodu vo verejnej službe na rok 2003 (ďalej len „kolektívna dohoda“). Podľa čl. II bod 3. kolektívnej dohody od 1. júla 2003 platové tarify základnej stupnice platových taríf zamestnancov pri vykonávaní verejnej služby uvedenej v prílohe č. 3 zákona sa mali navýšiť o 8 % a osobitnej stupnice platových taríf uvedenej v prílohe č. 7 zákona o 5 %. 
V súlade s mechanizmom postupného znižovania limitu osobného príplatku sa navrhuje jeho zníženie v závislosti od miery zvýšenia platových taríf v jednotlivých stupniciach. 
Vláda Slovenskej republiky vyššie citovaným uznesením z 2. apríla 2003 č. 256 rozhodla, že zvýšenie stupníc platových taríf dohodnuté v  kolektívnej dohode sa má realizovať s účinnosťou od 1. augusta 2003. Návrh nariadenia vlády sa predkladá v súlade s týmto uznesením vlády Slovenskej republiky.
Návrh nariadenia vlády je v súlade s Ústavou Slovenskej republiky a ďalšími všeobecne záväznými právnymi predpismi, medzinárodnými zmluvami,  s právom Európskych spoločenstiev a s právom Európskej únie.
Návrh nariadenia vlády nemá vplyv na zamestnanosť, ani vplyv enviromentálny. Finančné krytie úpravy platových taríf u zamestnávateľov, ktorí sú finančným vzťahom napojení na štátny rozpočet, je zabezpečené zákonom č. 750/2002 Z. z. o štátnom rozpočte na rok 2003 (stanovisko Ministerstva financií SR je priložené). 

Doložka zlučiteľnosti
návrhu nariadenia vlády
s právom Európskych spoločenstiev a právom Európskej únie

1.	Navrhovateľ nariadenia vlády: Vláda  Slovenskej republiky
2.	Názov návrhu nariadenia vlády: Nariadenie vlády Slovenskej republiky, ktorým sa ustanovujú stupnice platových taríf a  limit osobného príplatku zamestnancov pri vykonávaní  verejnej služby 
3. 	Záväzky Slovenskej republiky vo vzťahu k Európskym spoločenstvám a Európskej únii:
a) 	Problematika návrhu nariadenia vlády patrí medzi priority podľa prílohy tzv. Bielej knihy – 1. kapitola Rovnosť príležitostí pre mužov a ženy, Partnerstva pre vstup, aktualizovaného znenia  NPPA, screeningu – 13. kapitola – Sociálna politika a zamestnanosť, časť 13.03 – Rovnosť príležitostí pre mužov a ženy, Prioritných úloh vlády SR a Pravidelnej správy Európskej komisie o stave pripravenosti Slovenskej republiky na členstvo v Európskej únii. 
b) 	V negociačnej pozícii ku kapitole č. 13 – Sociálna politika a zamestnanosť Slovenská republika prevzala na seba záväzok dosiahnuť úplnú kompatibilitu s acquis v oblasti rovnakého zaobchádzania pre mužov a ženy a deklaruje, že je pripravená na jeho implementáciu v plnom rozsahu k referenčnému dátumu vstupu do Európskej únie 1. januára 2004. Slovenská republika nepožadovala výnimky alebo prechodné obdobie na implementáciu legislatívy tejto kapitoly.
4.	Problematika návrhu nariadenia vlády sa v primárnom práve Európskeho spoločenstva dotýka čl. 6, ods. 2 Zmluvy Európskej únie v amsterdamskom znení, ktorým sa inkorporuje Dohovor o ochrane ľudských práv a základných slobôd (ďalej len „dohovor“) a na jeho základe čl. 14 dohovoru, ktorý ustanovuje zákaz diskriminácie a čl. 141 Zmluvy o založení Európskeho spoločenstva v amsterdamskom znení, ktorým sa ustanovuje povinnosť členských štátov zabezpečiť uplatňovanie zásady rovnakej odmeny mužom a ženám za rovnakú prácu alebo prácu rovnakej hodnoty.
Problematika návrhu nariadenia vlády sa v sekundárnom práve Európskeho spoločenstva dotýka smernice Rady 75/11/EHS o aproximácii zákonov členských štátov, v oblasti aplikácie zásady rovnakej odmeny pre mužov a ženy, smernice Rady 76/207/EHS o uplatňovaní zásady rovnosti zaobchádzania pre mužov a ženy v súvislosti s dostupnosťou pracovných príležitostí, odborného vzdelávania, funkčného postupu a pracovných podmienok, smernice Rady 2000/78/ES o všeobecnom rámci pre rovnaké zaobchádzanie v zamestnaní a povolaní a smernice Rady 2000/43/ES o uplatňovaní zásady rovnakého zaobchádzania bez ohľadu na rasový alebo etnický pôvod. 
5. Stupeň zlučiteľnosti návrhu nariadenia vlády s právom Európskych spoločenstiev a s právom Európskej únie: úplná zhoda, nakoľko ustanovenia vyššie uvedených smerníc boli v úplnej zhode transponované do zákona o verejnej službe. Z toho dôvodu nie je potrebné vypracovať tabuľky zhody. 
6. 	Gestor: bezpredmetné.
7. 	Účasť expertov pri príprave návrhu nariadenia vlády a ich stanovisko k zlučiteľnosti návrhu nariadenia vlády s právom Európskych spoločenstiev a právom Európskej únie: pri príprave návrhu nariadenia vlády nebola účasť experta, ani iná forma spolupráce (napr. twinning, PHARE).

Osobitná časť
K § 1
V § 1 návrhu nariadenia vlády sa upravuje vecný obsah nariadenia v súlade s ustanovením § 46 ods. 1 písm. a) zákona č. 313/2001 Z. z. o verejnej službe.
K § 2
Platové tarify základnej stupnice platových taríf zamestnancov pri vykonávaní verejnej služby, ktorá je uvedená v prílohe č. 3 zákona, sa zvyšujú o 8 %. V osobitnej stupnici platových taríf pre pedagogických zamestnancov uvedenej v prílohe č. 7 zákona sa platové tarify zvyšujú o 5 %. Schválením nových  upravených stupníc platových taríf, ktoré tvoria prílohu č. 1 a 2 nariadenia vlády, strácajú platnosť stupnice platových taríf uvedené v prílohe č. 3 a 7 zákona.
K § 3
V závislosti od miery zvýšenia platových taríf v jednotlivých stupniciach sa navrhuje znížený limit osobného príplatku.
K § 4
Účinnosť nariadenia vlády sa v súlade s uznesením vlády Slovenskej republiky č. 256 navrhuje od 1. augusta  2003.